**Správa o Valnom zhromaždení EUROPA UOMO** **2019**.

Pravidelné Valné zhromaždenie (General Assembly – GA) európskej koalície Europa Uomo sa konalo v polovici júna 2019 v anglickom meste Birmingham, zúčastnilo sa ho 50 delegátov z 27 krajín. Odborný program v rámci programu GA bol orientovaný na problematiku vývoja metód diagnostiky a skríningu rakoviny prostaty. Na programe bola tiež prezentácia dotazníkovej akcie Quality of Life Survey (prieskum kvality života), ktorá má priniesť významné relevantné poznatky o rôznych aspektoch života pacientov s rakovinou prostaty v celoeurópskom merítku. Výsledky dotazníkovej akcie budú využité pri formulovaní nových strategických cieľov koalície Europa Uomo pri rokovaní s orgánmi Európskej únie.

Valné zhromaždenie schválilo prijatie nových členov Europa Uomo, ktorými sa stali národné asociácie Arménska, Bulharska, Islandu a Lotyšska. Delegáti potvrdili vo funkcii doterajšieho prezidenta koalície, ktorým zostal A.Deschamps z Belgicka. Doterajší generálny sekretár J.Dowling sa stal viceprezidentom. Kompletnú zostavu exekutívy Europa Uomo možno nájsť na webovej stránke:

[www.europa-uomo.org](http://www.europa-uomo.org)

Naše občianske združenie Europa Uomo Slovensko reprezentoval na Valnom zhromaždení v Anglicku člen Správnej rady EUS J.Blažek. Nasledujúce Valné zhromaždenie Europa Uomo sa uskutoční v r.2020 na Cypre.